text: Depressioner skal bekæmpes over nettet
  30 september 2013 kl. 11.28
  Mange depressive får aldrig hjælp. Første region tilbyder øvelser på computeren hjemme i stuen.
  Øvelserne kan klares på computeren, når børnene er lagt i seng, og hverken chefen eller myndighederne behøver at få noget at vide.
  Hver femte dansker rammes i løbet af livet af en depression, men alt for mange kæmper med deres sindsstemning i det skjulte uden at søge hjælp.
  I et forsøg på at lette adgangen til behandling vil Region Syddanmark som den første tilbyde mennesker med depressioner internetpsykiatri.
  Er resultaterne positive, skal behandlingen i løbet af de næste to år udbredes til resten af landet.
  - Vi håber at kunne medvirke til at afmystificere psykiatrien ved at lade folk behandle derhjemme, siger regionsrådsformand Carl Holst (V).
  - Så slipper de for at skulle gå gennem en dør, hvor der står psykiatrisk afdeling på. Det går ud over både familien og jobbet, når folk ikke får hjælp, siger han.
  Behandlingen henvender sig til mennesker med lette til moderate depressioner og indledes med en visitationssamtale over nettet.
  
  Lettere tilfælde
  Her vurderer en psykolog, om netpsykiatri er velegnet, og herefter er vejen åben for at logge sig på programmet, som indeholder en række kognitive adfærdsterapi-øvelser.
  Både Psykiatrifonden og Sind er positive, fordi den nye behandlingsform vil nå nogen af de mennesker, som ikke får hjælp i dag.
  Formand for Sind Knud Kristensen siger, at det for en del depressionsramte kan virke uoverskueligt at opsøge en psykolog eller psykiater.
  Både af økonomiske årsager, men også fordi det kan virke som et stort skridt.
  - Det er ikke alle, der har brug for at sidde over for en behandler, og derfor er det værd at prøve internettet af. Muligvis kan det samtidig betyde, at der frigives ressourcer til de mennesker, som er mere alvorligt syge, siger Knud Kristensen.
  Også formand for Dansk Psykiatrisk Selskab, ledende overlæge Thomas Middelboe, vurderer, at internetpsykiatri kan vise sig at blive et godt alternativ til den traditionelle samtaleterapi.
  - Vi skal være åbne over for, at det er vigtigt med fleksibilitet. Folk kan sidde derhjemme og skal ikke lægge en psykologsamtale ind i kalenderen, siger han.
  